ประกาศแนวปฏิบัติ

ที่ นป. 1/2565

เรื่อง  การดําเนินการและตรวจสอบรายการที่มีเหตุสงสัย

ว่าจะหลีกเลี่ยงการปฏิบัติตามหลักเกณฑ์การถอนหรือโอนเงิน  
ของลูกค้าจากบัญชีที่เปิดไว้เพื่อประโยชน์ของลูกค้า

\_\_\_\_\_\_\_\_\_\_\_\_\_\_\_\_\_\_

                    ตามที่ประกาศคณะกรรมการกํากับหลักทรัพย์และตลาดหลักทรัพย์ ที่ กธ. 19/2561 เรื่อง หลักเกณฑ์ เงื่อนไข และวิธีการประกอบธุรกิจสินทรัพย์ดิจิทัล ลงวันที่ 3 กรกฎาคม พ.ศ. 2561 และที่แก้ไขเพิ่มเติม (“ประกาศที่ กธ. 19/2561”) กําหนดให้ในกรณีที่ผู้ประกอบธุรกิจสินทรัพย์ดิจิทัล ไม่มีระบบอัตโนมัติสําหรับการถอนหรือโอนเงินของลูกค้าหรือไม่ใช้ระบบอัตโนมัติสําหรับธุรกรรมใดจากบัญชีที่เปิดไว้เพื่อประโยชน์ของลูกค้า และมีเหตุสงสัยว่าจะเป็นการหลีกเลี่ยงการปฏิบัติตามหลักเกณฑ์การอนุมัติ ลงนาม หรือตรวจสอบ การถอนหรือโอนเงินของลูกค้าจากบัญชีดังกล่าวตั้งแต่ 2 ล้านบาทแต่ไม่ถึง 50 ล้านบาท หรือตั้งแต่ 50 ล้านบาทขึ้นไป แล้วแต่กรณี ผู้ประกอบธุรกิจสินทรัพย์ดิจิทัลต้องดําเนินการตามหลักเกณฑ์ที่กําหนด และต้องตรวจสอบข้อมูลรายการที่มีเหตุสงสัยทุกรายการ นั้น

                    เพื่อประโยชน์ในการปฏิบัติตามข้อกําหนดข้างต้น สํานักงาน ก.ล.ต. โดยอาศัยอํานาจตามข้อ 3(2) ประกอบกับข้อ 10/6 วรรคสาม (3) แห่งประกาศที่ กธ. 19/2561 จึงกําหนดแนวปฏิบัติสําหรับผู้ประกอบธุรกิจสินทรัพย์ดิจิทัลในการดําเนินการและตรวจสอบข้อมูลรายการที่มีเหตุสงสัยว่าจะหลีกเลี่ยงการปฏิบัติตามหลักเกณฑ์การถอนหรือโอนเงินของลูกค้าจากบัญชีที่เปิดไว้เพื่อประโยชน์ของลูกค้า ดังต่อไปนี้ 


ข้อ ๑ ในกรณีที่ผู้ประกอบธุรกิจสินทรัพย์ดิจิทัลดําเนินการและตรวจสอบข้อมูลรายการที่มีเหตุสงสัยว่าจะเป็นการหลีกเลี่ยงการปฏิบัติตามหลักเกณฑ์การอนุมัติ ลงนาม หรือตรวจสอบ การถอนหรือโอนเงินของลูกค้าจากบัญชีที่เปิดไว้เพื่อประโยชน์ของลูกค้า ตามแนวทางปฏิบัตินี้จนครบถ้วน สํานักงาน ก.ล.ต. จะพิจารณาว่าผู้ประกอบธุรกิจสินทรัพย์ดิจิทัลได้ปฏิบัติตามข้อ 10/6 วรรคสาม (3) แห่งประกาศที่ กธ. 19/2561 แล้ว  ทั้งนี้ หากผู้ประกอบธุรกิจสินทรัพย์ดิจิทัลดําเนินการแตกต่างจากแนวทางปฏิบัตินี้ ผู้ประกอบธุรกิจสินทรัพย์ดิจิทัลมีภาระที่จะต้องพิสูจน์ให้เห็นได้ว่าการดําเนินการและการตรวจสอบข้อมูลรายการที่มีเหตุสงสัยนั้นยังคงเป็นไปตามหลักการและข้อกําหนดของหลักเกณฑ์ดังกล่าว


ข้อ ๒ ผู้ประกอบธุรกิจสินทรัพย์ดิจิทัลมีการดําเนินการและตรวจสอบรายการที่มีเหตุสงสัยว่าจะเป็นการหลีกเลี่ยงการปฏิบัติตามหลักเกณฑ์การอนุมัติ ลงนาม หรือตรวจสอบ การถอนหรือโอนเงินของลูกค้าจากบัญชีที่เปิดไว้เพื่อประโยชน์ของลูกค้า  โดยมีรายละเอียดดังต่อไปนี้

                    (1)  การติดตามรายการถอนหรือโอนเงินของลูกค้าแต่ละรายทุกรายการที่เกิดขึ้นในรอบ 24 ชั่วโมง เพื่อตรวจสอบข้อมูลรายการที่มีเหตุสงสัยว่าจะเป็นการถอนหรือโอนเงินหลายครั้งในเวลาไล่เลี่ยกันเพื่อให้การถอนหรือโอนเงินนั้นมีจํานวนเงินที่ไม่ต้องอนุมัติ ลงนาม หรือตรวจสอบ ตามหลักเกณฑ์ที่กําหนด  ทั้งนี้ ตามตัวอย่างที่ปรากฏในเอกสารแนบท้ายประกาศแนวทางปฏิบัตินี้

                    (2) การแจ้งเตือน (alert) ไปยังบุคคลผู้รับผิดชอบและหน่วยงานกํากับดูแลการปฏิบัติงาน (compliance) เมื่อเกิดรายการที่มีเหตุสงสัยตาม (1) เพื่อให้รายการที่มีเหตุสงสัยนั้นได้ถูกอนุมัติ ลงนาม หรือตรวจสอบ ตามหลักเกณฑ์ที่กําหนด 

                    (3)  การจัดให้มีมาตรการป้องกันมิให้เกิดรายการที่มีเหตุสงสัยในลักษณะเดิมซ้ําอีก เช่น การขึ้นรายชื่อลูกค้าที่ต้องเฝ้าระวัง (watch list) เพื่อติดตามพฤติกรรมของลูกค้าอย่างต่อเนื่อง หรือการลงโทษบุคคลที่มีส่วนเกี่ยวข้องกับการฝ่าฝืนหลักเกณฑ์ตามระเบียบของผู้ประกอบธุรกิจสินทรัพย์ดิจิทัล เป็นต้น


ผู้มีอํานาจลงนาม - ประกาศ ณ  วันที่ 14 กุมภาพันธ์ พ.ศ. 2565     

 

 

 

                                                            (นางสาวรื่นวดี  สุวรรณมงคล)     

                                                                        เลขาธิการ

                                สํานักงานคณะกรรมการกํากับหลักทรัพย์และตลาดหลักทรัพย์